№1 Jangan kau tegur Penulis Ucu Assalamualaikum. Beberapa hari lepas aku terbaca entri mengisahkan - Kerusi Rotan di Pangsapuri Perdana Seksyen 13. Cerita dari penulis bernama Algojo ini memang membuat bulu roma aku meremang, sebab aku pernah menyewa di blok 4, tapi di tingkat lain. Disebabkan edaran entri tulisan Algojo - aku juga mahu menceritakan pengalamanku sewaktu menyewa di situ, tapi ceritaku ini bukan berkenaan Pangsapuri Perdana. Rasanya lebih afdal lagi awalun aku patut minta maaf kepada pembaca entri ini, sebab aku tak pandai nak menyusun ayat-ayat mongel untuk penceritaan kisah seramku ini. Pengalaman seramku ini terjadi cuma satu malam sahaja, tapi sampai sekarang aku masih ingat peristiwa seram ini. Cerita ini berlaku pada tahun 2011 - ketika itu aku baru mula bekerja di sebuah kedai di Seksyen 13. Tempat
№2 kerja tak jauh dari rumah sewa, cuma perlu berjalan kaki saja - berulang alik dari rumah ke tempat kerja. Aku tinggal bersama dua orang kakakku di sekitar seksyen ini. Aku menyewa bersama Acik, manakala Along pula tinggal di rumah yang dijadikan asrama oleh konglomerat, tempat Along bekerja. Pada satu malam, aku dan Acik menemani Along ke klinik kerana Along demam. Untuk pergi ke klinik perlulah menaiki teksi kerana aku dan kakak tidak mempunyai kereta ketika itu - kenderaan yang ada cuma sebuah motorsikal sahaja. Klinik itu pula terletak di Seksyen 2 - tidak jauh pun dari tempat tinggal, hanya memerlukan masa beberapa minit sahaja untuk sampai klinik. Sampai sahaja di Seksyen 2, terus aku dan kakak ke klinik swasta berjumpa doktor untuk memeriksa keadaan Along. Sesudah pemeriksaan doktor, Along cuma mengalami demam biasa. Setelah selesai mengambil ubat, aku dan kakak pun keluar dari klinik dan menuju ke kedai makan untuk mengeyangkan perut. Klinik tersebut tidaklah jauh daripada kedai makan - aku lupa nama tempat berseleraknya kedai-kedai makan ini, justeru aku namakannya sebagai food-court sajalah food-court Seksyen 2, sebab di situ memang berselirat gerai-gerai makan - di situ juga tempat mahasiswa dan mahasiswi UiTM selalu muntah kedarah bermacam-macam jenis
№3 makanan dan di situ juga abang-abang Rapid berhenti berehat. Semasa aku dan kakak berjalan menyelusuri food- court tersebut tup tup tup aku ternampak seekor kucing bersaiz besar - di situ memang banyak kucing-kucing terbiar - laju jer mulut aku menyapa... Ucu : Eh! kucing garfield. Aku mengacungkan tanganku sambil jariku menunjuk ke arah kucing tersebut. Kucing itu tak macam garfield pun - cuma saiznya besar berbanding kucing- kucing lain yang berada di situ. Aku pun tak tahu kenapa mulut aku sekonyong- konyongnya secara spontan menyebut nama garfield kepada kucing bersaiz besar tersebut - entah larr mungkin tindak-balas psikologi spontan bawah sedar kot. Kakakku tak memberi apa-apa pun respons melayan psikologi spontanku dan tiga beradik ini pun terus berjalan dan duduk di satu meja di sebuah kedai di food- court Seksyen 2.
№4 Suasana seperti biasa agak bingit dengan keadaan orang sekeliling mundar-mandir serta bersembang huha- huha. Aku dan Acik seperti biasa duk perhatikan keadaan sekeliling yang hingar-bingar huha-huha - cuma Along agak sedikit pendiam kerana dia tidak sihat mungkin dia kepenatan. Selepas makan aku dan kakak menahan sebuah teksi untuk pulang ke rumah. Sesampai sahaja di pangsapuri, Along pulang ke rumahnya di blok 2 manakala aku dan Acik di blok 4. Sampai sahaja aku dan Acik di rumah, Along menghantar pesanan ringkas kepadaku... Long : Nak mandi boleh? Aku cuma membalas pesanan ringkas Along dengan menulis ayat... Ucu : Tak payahlah, basuh kaki jer, malam-malam air sejuk - nanti demam makin teruk pula. Lebih kurang macam itu larr pesanan ringkas yang aku reply kepada Along. Selepas aku hantas SMS kepada Along - dia tak membalas SMSku lagi. Setelah aku selesai membasuh kaki dan cuci muka - aku dan Acik terus tertidur. Lebih kurang pukul 2:00 pagi telefon bimbitku berbunyi. Kak Ita teman serumah Along menelefonku.
№5 Ita : Adik, boleh datang ke rumah tak? Tenang sahaja percakapan Kak Ita meminta aku datang ke rumahnya yang duduk sebumbung dengan Along. Ucu : Kenapa? Aku bertanya dalam keadaan masih mamai setelah mendengar permintaan Kak Ita melalui telefon bimbit. Ita : Datang sajalah. Aku pun terus mengejut Acik untuk menemaniku ke rumah Along. Sampai saja di rumah Along, aku lihat Along sudah menangis teresak-esak, tubuhnya menggigil. Tidak semena-mena Along menjerit meracau-racau pabila saja aku dan Acik semakin menghampiri dirinya. Kak Ita masih tenang sambil memegang surah Yaa Siin - Kak Ita ini memang anak dara berkarakter tenang sahaja orangnya, cakap pun lembut ajer. Waktu melangkah masuk dan melihat Along meracau-racau - aku rasa itu memang bukan Along lagi dah. Kak Ita pegang badan Along takut Along lari. Aku dan Acik duduk di depan Along tup tup tup Kak Ita berinteraksi... Ita : Apa yang kau mahu? Janganlah ganggu dia, kesianlah dia - keluarlah kau.
№6 Fuhh Kak Ita ni, berani betul berinteraksi dengan makhluk yang sedang merasuk Along. Ketika itu aku lihat Kak Ita masih cool - boleh tenang lagi kaw! Aku respek larr pada Kak Ita, walaupun waktu itu dia duduk berdua jer dengan Along - dia masih boleh menghadap situasi ini dalam keadaan tenang tanpa panik. Teman-teman serumah yang lain, ada yang balik kampung, ada yang keluar dating tak balik lagi. Kalau aku berada di tempat Kak Ita, dah lama aku lintang- pukang lari - maaflah aku memang penakut. Kak Ita berinteraksi lagi... Ita : Apa yang kau mahu? Long : Aku nak dia! Keras suara Along menjawab sambil jarinya menunjuk ke arahku. Aku terus beralih - bersembunyi di belakang Acik - dalam kepala dah macam-macam aku fikir... Ucu : Apa yang aku dah buat? Kenapa pula aku? Apa salah aku?
№7 Bukan sahaja persoalan apa dan kenapa berlegar dalam fikiranku - semua doa aku baca walaupun tersangkut-sangkut - agaknya doa makan - Allahuma bariklana pun aku baca sekali - nasib baik aku baca dalam sanubari jer. Aku dah memang menggigil dah ketika itu - nak menangis pun ada. Yelarr apesal makhluk yang sedang merasuk Along ini nak aku pula? Tak tahu ker aku ni penakut - sembunyi belakang Acik? Tiba-tiba aku teringat kepada rakan sekerjaku pernah bercerita berkenaan ustaz yang pandai uruskan perihal makhluk ghaib menyelinap masuk merasuk manusia. Aku terus menelefon Adu dan menceritakan hal yang berlaku. Dalam beberapa minit Adu datang bersama teman serumahnya - Jay, dan mereka berdua ini membawa bersama seorang ustaz - Atar. Nasib baiklah Ustaz Atar ini duduk di blok yang sama dengan Along - blok 2 - cuma rumahnya di tingkat atas sekali - Adu pula menyewa di blok 3, jadi takdelah lama sangat anak-anak dara di rumah Along ini menunggu kedatangan mereka. Ustaz cuba mengubati Along dengan izin Allah Yang Maha Kuasa - dibacanya doa-doa suci. Atar : Apa yang kamu mahu? Jangan kau ganggu anak cucu Adam.
№8 Aku tak ingatlah dialog ustaz ini betul-betul diucapkannya, tapi lebih kurang dialog dia macam itulah bunyinya. Long : Aku nak dia! Along menjerit sambil tunjuk ke arahku walaupun matanya tertutup. Eh... lagilah aku gelabah, mata tertutup pun boleh tunjuk jarinya menghala ke aku - makin takutlah aku. Atar : Kenapa kau mahu dia? Ustaz menjerkah setelah makhluk yang merasuk Along menunjukkan jarinya ke arah aku. Long : Dia yang tegur aku dulu. Kali ini suara Along bernada sedih seperti meminta simpati. Long : Aku nak kawan dengan dia. Aku nak jaga dia. Sayu jer suara Along, tapi ini bukan Along kerana permintaan makhluk yang merasuk Along ini mahu menjadi kawanku serta menjagaku, pendek kata mahu menjadi pendampingku - silap-silap nak jadi saka terus. Long : Dia tegur aku tadi. Dia nampak aku tadi. Makhluk yang merasuk Along ini sambung lagi kata-katanya dalam keyakinan - aku akan terimanya sebagai kawan, malah menerimanya sebagai penjagaku.
№9 Aku menyorok rapat ke belakang Acik. Dalam kepala aku duk fikir... Ucu : Bila masa aku nampak makhluk ini? Bila masa pula aku tegur makhluk ini? Yang aku tegur cuma... Aku tersentak - aku cuma tegur seekor kucing besar. Ya! Baru aku sedar, itu bukan kucing sebenarnya - itu adalah jelmaan atau dalam bahasa Melayu dipanggil sebagai Makhluk Jadian - bahasa Inggeris pula dipanggil sebagai The Skin-Changer - patutlah besarnya lain macam. Aku dah makin ketakutan. Rasa menyesal, insaf, mahu pulang ke pangkal jalan, janji tak mahu buat lagi, taubat tak mahu celupar-celupar lagi, sumpah takkan bermulut puaka lagi - semua ada. Ketika Along kena rasuk - makhluk ini pandai berlakon tau, kejap makhluk ini buat sedih, kejap makhluk ini marah, kejap makhluk ini ketawa, kejap makhluk ini nangis. Long : Aku haus. Nak air! Along meminta air. Eh... makhluk ini kejap sedih, kejap marah, kejap ketawa, kejap nangis, bermacam-macam sandiwara didramakan pandai pula minta air kerana haus.
№10 Atar : Tak boleh! Aku tidak mahu menjamu apa-apa pun pada kau. Ustaz menjerkah makhluk tersebut kerana haus meminta air. Ustaz menjerkah lagi... Atar : Keluarlah kau dari tubuhnya! Kau mahu aku halau kau secara lembut atau secara kasar? Along hanya menjawab pertanyaan ustaz ini dalam nada Huhuhu... Long : Bagi aku air, aku haus, aku lapar. Aku janji akan keluar - aku nak air. Sedih jer nada suaranya meminta air - kalau makhluk ini minta segelas air berharga duit curi 2.6 bilion ringgit 1MDB - celah manalah aku dan Acik nak cari? Atar : Baiklah. Kau dah janji akan keluar ya! Ustaz mengambil segelas air kosong yang diberikan oleh Kak Ita. Ustaz membacakan sesuatu lalu dihembus perlahan-lahan ke dalam air tersebut dan diberikan pada Along. Along tak minum banyak, dia teguk dan terus disembur balik - tak telan pun air tu. Long : Panas! Panas! Aku tak nak air ni. Aku haus - aku tak nak air ni!
№11 Along marah kerana diberikan air yang dihembuskan ayat-ayat suci. Ustaz dah malas nak layan terus dipegang ibu jari kaki Along berlapikkan kain batik - menjerit Along... Long : Sakiiittttttt!! Along menjerit sambil menangis kesakitan. Aku rasa kesian sangat waktu ini melihat Along, tapi aku tak mampu nak buat apa-apa - aku takut. Long : Aku janji aku keluar. Ustaz membaca ayat-ayat suci Al-Quran dan menyuruh makhluk itu keluar dari tubuh Along - meraung Along waktu itu. Long : Okay aku keluar. Along terus pengsan, dalam beberapa minit Along terjaga. Secara spontan ustaz terus tanya siapa nama Along, sebab ustaz ingin betul-betul pastikan makhluk itu ada lagi atau dah keluar? Makhluk itu tipu, tak keluar pun daripada badan Along - makhluk itu sebut nama lain - Nursajat kot nama yang makhluk itu sebut. Ucu : Eh! Nursajat ini siapa, jantan ker betina? Kalau makhluk yang menyampuk Along ini sebut nama Sarah Ali - dapat aku bayangkan anak
№12 dara ini memiliki mata besau membuntang seperti mata pungguk merindukan bulan. Realitinya makhluk yang merasuk Along ini memang pandai berpura-pura - bermacam-macam nama disebutkan oleh makhluk itu. Disebabkan makhluk itu pandai berpura-pura. Ustaz menguji Along dengan memintanya membaca Al-Fatihah - tergagap-gagap Along baca - entah pappe makhluk itu baca - tunggang-langgang surah Al-Fatihah yang dibaca. Di antara surah yang mudah dihafal tentulah surah Al-Fatihah. Pabila aku melihat tunggang-langgangnya Al-Fatihah dibaca oleh makhluk itu - kenapalah bomoh sanggup membela bahkan menghidangkan acak kepada hantu - Al-Fatihah pun tunggang-langgang hantu tak hafal? Ucu : Bangang rupanya hantu ini! Dengan izin Allah, ustaz buang betul-betul makhluk itu - aku tak ingat macam mana Ustaz Atar buat? Tapi semua ayat-ayat suci Al-Quran - ustaz baca.
№13 Kali ini memang betul-betul makhluk itu dah takde - keluar daripada badan Along. Along terjaga daripada pengsan dan Along merasa haus - ustaz bagi air yang dibacakan tadi. Along minum sampai habis dan terus tertidur kepenatan. Aku berterima kasih kepada Ustaz Atar, Adu, dan Jay, sebab banyak membantu. Mereka bertiga pun balik ke rumah masing-masing. Aku dan Acik tidur di rumah Along malam itu. Kak Ita tidur sekali bersama tiga beradik ini - tidur beramai-ramai di ruang tamu - walaupun ramai, aku tetap khuatir makhluk itu tidak mustahil memiliki tekad tak serik datang bertandang nak merasuk Along lagi - alhamdulillah takde. Keesokannya, aku minta maaf kepada Along, sebab aku yang menegur garfield, tapi Along pula menjadi mangsa. Mungkin garfield senang kacau Along, sebab waktu itu Along dalam keadaan tak sihat dan demam. Along menceritakan padaku - waktu di kedai makan garfield memang dah ikut - Along nampak, tapi
№14 diamkan saja. Bukan setakat di kedai makan, garfield ikut sekali hingga balik ke rumah. Mungkin sebab Along naik ke rumah sorang diri dan dalam keadaan tak sihat, mudahlah garfield menyelinap masuk merasuk Along. Sebenarnya aku dan Acik nak teman, tapi Along tak bagi. Selepas Along menghantar mesej kepada aku sebelum dia terkena rasuk dek garfield - dia terlelap. Lepas itu Along terjaga dan terlihat ada makhluk duk bertenggek di kipas siling melambai-lambai kepada kakak sulungku ini. Lambaian dari makhluk yang sedang bertenggek di kipas siling ini memiliki aura mistik memanggil Along, pendek kata lambaiannya adalah permulaan untuk merasuk kakak sulungku dan waktu itulah Along dah mula meracau-racau - lantas Kak Ita terus menelefonku. Aku rasa menyesal sangat-sangat sebab kesalahanku, tak memasal kakak sulungku menjadi mangsa. Kesimpulannya, kalau pembaca nampak makhluk yang pelik-pelik - janganlah gatal - mengada-ngada nak tegur. Ucu : Terlajak perahu boleh berundur, terlajak kata terimalah padahnya. Aku minta maaf kalau cerita aku ini tak seram, tapi inilah satu-satunya pengalamanku yang aku ingat sampai sekarang. Assalamualaikum.